Drepturile și obligațiile pacienților   Drepturile pacienţilor sunt reglementate de Legea nr.46/2003 a drepturilor pacientului şi prin O.M.S. nr. 386/2004 privind aprobarea Normelor de aplicare a Legii drepturilor pacientului. Pacienţii au dreptul la îngrijirile medicale de cea mai înaltă calitate de care dispune centrul medical, în conformitate cu resursele umane, financiare şi materiale ale unităţii;   Pacientul are dreptul de a fi respectat ca persoană umană fără nici o discriminare.   1.  Dreptul pacientului la informaţia medicală • Pacientul are dreptul de a fi informat cu privire la serviciile medicale disponibile, precum şi la modul de a le utiliza; • Pacientul are dreptul de a fi informat asupra identităţii şi statutului profesional al furnizorilor de servicii de sănătate; • Pacientul internat are dreptul de a fi informat asupra regulilor şi obiceiurilor pe care trebuie să le respecte pe durata spitalizării;  • Pacientul internat are dreptul de a fi informat asupra stării sale de sănătate, a intervenţiilor medicale propuse, a riscurilor potenţiale ale fiecărei proceduri, a alternativelor existente la procedurile propuse, inclusiv asupra riscurilor generale de neefectuarea tratamentului şi nerespectarea recomandărilor medicale, precum şi cu privire la datele despre diagnostic şi prognostic; • Pacientul are dreptul de a decide dacă doreşte sau nu să fie informat în cazul în care informaţiile prezentate de către medic i-ar cauza suferinţă psihică; • Informaţiile se aduc la cunoştinţa pacientului într-un limbaj respectuos, clar, cu minimalizarea terminologiei de specialitate; în cazul în care pacientul nu cunoaşte limba română, informaţiile i se aduc la cunoştinţă în limba maternă ori în limba pe care o cunoaşte sau, după caz, se va căuta o altă formă de comunicare; • Pacientul are dreptul de a cere în mod expres să nu fie informat despre situaţia sa medicală şi de a alege o altă persoană care să fie informată în locul său; • Rudele şi prietenii pacientului pot fi informaţi despre evoluţia investigaţiilor, diagnostic şi tratament, dar numai cu acordul pacientului; • Pacientul are dreptul să solicite şi să primească, la externare, un rezumat scris al investigaţiilor diagnosticului, tratamentului şi îngrijirilor acordate pe perioada spitalizării;   2.  Dreptul pacientului privind intervenţia medicală • Pacientul are dreptul să refuze sau să oprească o intervenţie medicală asumându-şi, în scris, răspunderea pentru decizia sa; consecinţele refuzului sau ale opririi actelor medicale trebuie explicate pacientului; • Când pacientul nu îşi poate exprima voinţa, dar este necesară o intervenţie medicală de urgenţă, personalul medical are dreptul să deducă acordul pacientului dintr-o exprimare anterioară a acestuia; • În cazul în care pacientul necesită o intervenţie medicală de urgenţă, consimţământul reprezentantului legal nu mai este necesar; • În cazul în care se cere consimţământul reprezentantului legal, pacientul trebuie să fie implicat în procesul de luare a deciziei, atât cât permite capacitatea lui de întelegere;  • Consimţământul pacientului este obligatoriu pentru recoltarea, păstrarea, folosirea tuturor produselor biologice prelevate din corpul său în vederea stabilirii diagnosticului sau a tratamentului cu care acesta este de acord; • Consimţământul pacientului este obligatoriu în cazul participării sale ca subiect în învăţământul medical clinic şi cercetarea ştiinţifică. Nu pot fi folosite pentru cercetare ştiinţifică persoanele care nu sunt capabile să îşi exprime voinţa, cu excepţia obţinerii consimţământului de la reprezentantul legal, şi dacă cercetarea este făcută şi în interesul pacientului;  • Pacientul nu poate fi fotografiat sau filmat într-o unitate medicală fără consimţământul său, cu excepţia cazurilor în care imaginile sunt necesare diagnosticului sau tratamentului şi evitării suspectării unei culpe medicale;   3. Dreptul la confidenţialitatea informaţiilor şi viaţa privată a pacientului • Toate informaţiile privind starea pacientului, rezultatele investigaţiilor, diagnosticul, prognosticul, tratamentul sau datele personale sunt confidenţiale, chiar şi după decesul acestuia.  • Informaţiile cu caracter confidenţial pot fi furnizate numai în cazul în care pacientul îşi dă consimţământul explicit sau dacă legeacere în mod expres. • În cazul în care informaţiile sunt necesare altor furnizori de servicii medicale acreditaţi, implicaţi întratamentul pacientului, acordarea consimţământului nu este obligatorie. • Pacientul are acces la datele medicale personale. Orice amestec în viaţa privată, familială, a pacientului este interzis, cu excepţia cazurilor în care această imixtiune influenţează pozitiv diagnosticul, tratamentul ori îngrijirile acordate şi numai cu consimţământul pacientului. Sunt considerate excepţii cazurile în care pacientul reprezintă pericol pentru sine sau pentru sănătatea publică.   4.  Drepturile pacientului la tratament şi îngrijiri medicale • În cazul în care furnizorii sunt obligaţi să recurgă la selectarea pacienţilor pentru anumite tipuri de tratament care sunt disponibile în număr limitat, selectarea se face numai pe criterii medicale. • Criteriile medicale privind selectarea pacienţilor pentru anumite tipuri de tratament se elaborează de catre Ministerul Sănătăţii şi se aduc la cunoştinţa publicului. • Intervenţiile medicale asupra pacientului se pot efectua numai dacă există condiţiile de dotare necesare şi personal acreditat corespunzător. Se exceptează de la prevederea anterioara cazurile de urgenţă apărute în situaţii extreme. • Pacientul poate beneficia de sprijinul familiei, al prietenilor, de suport spiritual, material şi de sfaturi pe tot parcursul îngrijirilor medicale. La solicitarea pacientului, în măsura posibilităţilor, va fi creat mediul de îngrijire şi tratament cât mai aproape de cel familial. • Personalul medical sau nemedical din unităţile sanitare nu are dreptul să supună pacientul nici unei forme de presiuni pentru a-l determina pe acesta să îl recompenseze altfel decât prevăd reglementările de plată legale din cadrul unităţii respective.   5. Obligatiile pacienţilor • Să respecte regulile ce se aplică în cadrul Centrului Medical (ROF, RI); • Să păstreze ordinea, liniştea şi curăţenia în cadrul Centrului Medical; • Să respecte circuitele funcţionale din cadrul Centrului Medical; • Să nu deterioreze bunurile din cadrul Centrului Medical; • Să respecte indicaţiile terapeutice ale medicului pe perioada internării; • Se interzice complet fumatul în unitatea sanitară, având în vedere prevederile Legii nr. 349/2002 . • Se interzice fotografiatul și înregistratul video/audio de către pacienți, aparținători sau persoanele aflate în relații contractuale cu  S.C. CARDIOMED S.R.L. în perimetrul de desfășurare a activității societății comerciale • Se interzice utilizarea  telefoanelor mobile sau a altui echipament de comunicare sau înregistrare de către pacienți, aparținători sau persoanele aflate în relații contractuale cu  S.C. CARDIOMED S.R.L. în interiorul cabinetelor medicale și a spațiilor de tratament • Respectarea Regulamentului General privind Protecția Datelor al Uniunii Europene în spațiile de activitate ale CARDIOMED S.R.L. și în relație cu personalul angajat/contractat al societății comerciale